Iäkäs nainen kuoli torstaina sairaskohtaukseen leipäjonossa Lapinlinnankadulla Kuopion keskustassa.

Iäkäs nainen kuoli torstaina kello 11.30 aikoihin Kuopion Lapinlinnankadun leipäjonossa.

Paikalla ollut sivullinen yritti elvyttää naista ennen ensihoitajien saapumista paikalle.

Jonottajien tungeksiminen häiritsi hoitajien työtä niin paljon, että paikalle hälytettiin poliisi.

Nainen sai sairaskohtauksen Kuopion keskustassa ruokajakelujonossa. GOOGLE MAPS

Kuopion ruoka-apu ry:n projektipäällikkö Päivi Tolppanen kertoo, että jakelu oli juuri ehditty aloittaa kello 11.30, kun jonossa seissyt iäkäs nainen oli yhtäkkiä kaatunut suorilta jaloilta maahan.

– Lähellä ollut nuori nainen oli soittanut välittömästi hätänumeroon ja aloittanut ohjeiden mukaisesti elvytyksen. Paikalle tulivat pian sen jälkeen ensihoitajat ja lääkäriambulanssi. He tekivät kovasti töitä naisen pelastamiseksi, mutta valitettavasti häntä ei saatu elvytettyä, Tolppanen kertoo murheellisena.

Tolppanen arvelee, että nainen kuoli sydänkohtaukseen.

– Olisiko se ehkä voinut johtua näistä helteistä.

Tolppasen mukaan ensihoitohenkilöstö oli joutunut soittamaan paikalle poliisin, koska kokivat leipäjonossa olleiden häirinneen työtään. Väkijoukko ei antanut heille tarpeeksi tilaa, vaan piti tiukasti kiinni omista asemistaan leipäjonossa.

– Poliisin tuleminen paikalle rauhoitti tilanteen. Ruokajakelu jatkui sen jälkeen, kun vainaja oli viety paikalta pois.

Tolppasen mukaan jakelu keskeytyi tapahtuman vuoksi reiluksi puoleksi tunniksi.

– Tämä on ensimmäinen kerta, kun ruokajakelumme aikana tapahtuu kuolemantapaus. Joskus on kyllä jouduttu soittamaan ambulanssi asiakkaalle, Tolppanen sanoo.

Asiasta kertoi ensimmäisenä Ilta-Sanomat.